Kisiwa cha Heard na Visiwa vya McDonald (kwa kifupi: HIMI ) ni eneo la ng'ambo la Australia. Ni visiwa katika Bahari ya Hindi vinavyopatikana takribani katikati ya Australia, Madagaska na Antaktiki. Hakuna watu wanaoishi huko. Visiwa hivyo vimepokewa katika Orodha ya Urithi wa Dunia ya UNESCO. Visiwa hivyo havikufikiwa na binadamu hadi karne ya 19. Inawezekana kwamba mabaharia wa meli zilizowinda nyangumi katika sehemu hiyo ya bahari walipita mapema zaidi, lakini mtu wa kwanza wa kutoa habari huhusu visiwa hivyo alikuwa nahodha John Heard kutoka Marekani aliyeona kisiwa tarehe 25 Novemba 1853 akipita kutoka Boston kuelekea Melbourne. Kutokana na taarifa yake kisiwa kikubwa kilipokea jina lake "Heard Island". Muda mfupi baadaye Mmarekani mwingine McDonald alipita kwenye visiwa vidogo vilivyopokea jina lake. Watu wa kwanza waliotua kisiwani Heard kuanzia mwaka 1855 walikuwa mabaharia kutoka Marekani waliowinda sili, hasa spishi ya Tembo-bahari Kusi (Mirounga leonina) na kuchemsha shahamu yake ili kupata mafuta. Hadi mwaka 1880 waliangamiza karibu sili wote wa kisiwani wakivuna jumla ya mapipa 100,000 ya mafuta ya sili. Baadaye waliondoka. Mnamo mwaka 1908 Uingereza ilitangaza visiwa kuwa eneo lake na kuvikabidhi kwa Australia kwenye mwaka 1947.